b'\n_START_ARTICLE_\nMikrofonas\n_START_PARAGRAPH_\nMikrofonas\xc2\xa0\xe2\x80\x93 akustoelektrinis \xc4\xaftaisas, kei\xc4\x8diantis garso virpesi\xc5\xb3 energij\xc4\x85 garsinio da\xc5\xbenio elektros srove. Mikrofonai da\xc5\xbenai naudojami laidinio ir radijo ry\xc5\xa1io, televizijos technikoje, garso \xc4\xafra\xc5\xa1ymo \xc4\xafrenginiuose.\n_START_SECTION_\nMikrofon\xc5\xb3 istorija\n_START_PARAGRAPH_\nPirmieji primityviausi mikrofonai tais laikais buvo vadinami si\xc5\xb3stuvais. \xc5\xbdymiausias tokio tipo \xc4\xaftais\xc5\xb3 k\xc5\xabr\xc4\x97jas buvo Aleksandras Grehemas Belas. Pirm\xc4\x85j\xc4\xaf komercin\xc4\xaf, prakti\xc5\xa1kai pritaikom\xc4\x85, mikrofon\xc4\x85 1876 m. spalio m\xc4\x97nes\xc4\xaf sukonstravo Tomas Edisonas. Tai buvo anglinis mikrofonas.\n_START_SECTION_\nMikrofon\xc5\xb3 parametrai\n_START_PARAGRAPH_\nSvarbiausi mikrofon\xc5\xb3 parametrai: jautris, da\xc5\xbeni\xc5\xb3 diapazonas ir da\xc5\xbenin\xc4\x97s charakteristikos netolygumas tame diapazone, kryptingumo charakteristika.\n_START_SECTION_\nJautris\n_START_PARAGRAPH_\nJautris\xc2\xa0\xe2\x80\x93 tai mikrofono \xc4\xaftampos, kai apkrova vardin\xc4\x97, ir garso sl\xc4\x97gio, veikian\xc4\x8dio mikrofono jautr\xc5\xb3j\xc4\xaf element\xc4\x85, santykis; matuojamas voltais (arba milivoltais) paskaliui (V/Pa arba mV/Pa). \xc5\xa0iuolaikiniuose mikrofonuose jautris gali b\xc5\xabti reguliuojamas ir automati\xc5\xa1kai. Pigesni\xc5\xb3 mikrofon\xc5\xb3 jautris b\xc5\xabna prastas, o padidinus tokio mikrofono jautr\xc4\xaf iki reikiamo, kartu padidinamas ir triuk\xc5\xa1m\xc5\xb3 lygis.\n_START_SECTION_\nPagrindine charakteristika\n_START_PARAGRAPH_\nJi i\xc5\xa1rei\xc5\xa1kia mikrofono jautrio priklausomyb\xc4\x99 nuo garso da\xc5\xbenio mikrofono akustin\xc4\x97je (vadinamojoje darbo) a\xc5\xa1yje. Da\xc5\xbenin\xc4\x97s charakteristikos netolygumas apib\xc5\xabdinamas did\xc5\xbeiausio ir ma\xc5\xbeiausio jautrio santykiu vardiniame da\xc5\xbeni\xc5\xb3 diapazone ir matuojamas decibelais.\n_START_SECTION_\nKryptingumo charakteristika\n_START_PARAGRAPH_\nDar vadinama kryptingumo diagrama yra jautrio, esant tam tikram da\xc5\xbeniui, priklausomyb\xc4\x97 (polin\xc4\x97je koordina\xc4\x8di\xc5\xb3 sistemoje) nuo kampo tarp mikrofono akustin\xc4\x97s (darbo) a\xc5\xa1ies ir pasiekian\xc4\x8dio mikrofon\xc4\x85 garso krypties. \xc5\xa0i charakteristika priklauso nuo mikrofono garso \xc4\x97miklio konstrukcijos. Mikrofonai, kuriuose garso banga gali paveikti tik vien\xc4\x85 judamosios sistemos (diafragmos) pus\xc4\x99, nepasi\xc5\xbeymi ry\xc5\xa1kiu kryptingumu, ir j\xc5\xb3 kryptingumo charakteristika, ypa\xc4\x8d \xc5\xbeemesni\xc5\xb3j\xc5\xb3 da\xc5\xbeni\xc5\xb3 srityje, yra apskritimin\xc4\x97. Mikrofonai, kuri\xc5\xb3 diafragmos \xc4\xaf abi pus\xc4\x97s (ir priekin\xc4\x97, ir galin\xc4\x97) atviros, reaguoja \xc4\xaf garso sl\xc4\x97gi\xc5\xb3 abipus diafragmos skirtum\xc4\x85. J\xc5\xb3 kryptingumo diagrama b\xc5\xabna a\xc5\xa1tuoneto formos Bi\xc2\xa0\xe2\x80\x93 kardioid\xc4\x97. Kai reikalingas ry\xc5\xa1kus kryptingumas, naudojami kombinuotieji mikrofonai, sudaryti i\xc5\xa1 dviej\xc5\xb3 (kryptingo ir nekryptingo). Kombinuotaisiais mikrofonais gaunama vienos krypties diagrama\xc2\xa0\xe2\x80\x93 kardioid\xc4\x97s ar superkardioid\xc4\x97s formos. Tokiais mikrofonais galima i\xc5\xa1skirti nauding\xc4\x85j\xc4\xaf signal\xc4\x85 net kai yra nema\xc5\xbeas aplinkos triuk\xc5\xa1m\xc5\xb3 lygis.\n_START_SECTION_\nMikrofon\xc5\xb3 tipai\n_START_PARAGRAPH_\nPagal veikimo princip\xc4\x85 mikrofonai skirstomi \xc4\xaf elektrodinaminius (ritinius ir juostinius), elektrostatinius (kondensatorinius), pjezoelektrinius (kristalinius), elektromagnetinius ir anglinius. Elektrodinaminiai ir elektrostatiniai mikrofonai da\xc5\xbeniausiai naudojami televizijos, \xc4\xafra\xc5\xa1\xc5\xb3 studij\xc5\xb3, auk\xc5\xa1tos kokyb\xc4\x97s garso stiprinimo \xc4\xafrenginiuose, o elektromagnetiniai, pjezoelektriniai ir angliniai\xc2\xa0\xe2\x80\x93 papras\xc4\x8diausiuose garso stiprinimo \xc4\xaftaisuose (telefonuose, magnetolose ir pan.).\n_START_SECTION_\nElektrodinaminiai ritiniai mikrofonai\n_START_PARAGRAPH_\nJ\xc5\xb3 judamoji diafragma sujungta su garsine rite, kuri \xc4\xafmontuota mikrofono magnetin\xc4\x97s sistemos tarpe. Diafragma, veikiama aplinkos garso virpesi\xc5\xb3, drauge su garsine rite virpa i\xc5\xa1ilgai mikrofono darbo a\xc5\xa1ies. D\xc4\x97l rit\xc4\x97s laidinink\xc5\xb3 s\xc4\x85veikos su strypo arba \xc5\xbeiedinio magneto magnetiniu lauku rit\xc4\x97s i\xc5\xa1vaduose susikuria garsinio da\xc5\xbenio EVJ._NEWLINE_Ritini\xc5\xb3 mikrofon\xc5\xb3 diafragma gaminama i\xc5\xa1 stand\xc5\xbeios med\xc5\xbeiagos (plonos plastmas\xc4\x97s, specialaus popieriaus, padengto laku). Plok\xc5\xa1\xc4\x8diasis diafragmos kra\xc5\xa1tas tampriu gofruotu antd\xc4\x97klu pritvirtintas prie mikrofono korpuso arba magnetin\xc4\x97s sistemos. Gofruotas antd\xc4\x97klas turi b\xc5\xabti tamprus, kad diafragma su garsine rite gal\xc4\x97t\xc5\xb3 virp\xc4\x97ti. Garsin\xc4\x97 rit\xc4\x97 suvyniota i\xc5\xa1 izoliuoto varinio arba aliuminio laido, kurio skersmuo 0,03\xc2\xa0\xe2\x80\x93 0,05\xc2\xa0mm. \xc5\xbdiediniai (cilindriniai) arba strypiniai magnetai gaminami i\xc5\xa1 plieno ir vario, nikelio, titano lydini\xc5\xb3, pasi\xc5\xbeymin\xc4\x8di\xc5\xb3 stipriu koerciniu lauku, o magnetolaid\xc5\xbeio \xc5\xa1erdis gaminama i\xc5\xa1 mink\xc5\xa1to plieno, kurio magnetin\xc4\x97 var\xc5\xbea nedidel\xc4\x97._NEWLINE_Kai kuri\xc5\xb3 mikrofon\xc5\xb3 korpusuose arba stovuose \xc4\xaftaisomi i\xc5\xa1\xc4\x97jimo transformatoriai, reikalingi suderinti su apkrova, ypa\xc4\x8d kai mikrofonas jungiamas prie stiprintuvo, kurio didel\xc4\x97 \xc4\xaf\xc4\x97jimo var\xc5\xbea.\n_START_SECTION_\nElektrodinaminiai juostiniai mikrofonai\n_START_PARAGRAPH_\nVietoj garsin\xc4\x97s rit\xc4\x97s turi plon\xc4\x85 (apie 2 \xce\xbcm) gofruot\xc4\x85 metalin\xc4\x99 juost\xc4\x85, kuri juda magnetinio lauko veikiama. Diafragmos tokiuose mikrofonuose n\xc4\x97ra, o magnetinis tarpas ne \xc5\xbeiedinis, o tiesus. Juostoje susikuria kintamoji EVJ, kuri patenka \xc4\xaf mikrofono transformatoriaus pirmin\xc4\x99 apvij\xc4\x85. Juostos var\xc5\xbea b\xc5\xabna nedidel\xc4\x97, tod\xc4\x97l juostini\xc5\xb3 mikrofon\xc5\xb3 i\xc5\xa1\xc4\x97jime naudojamas auk\xc5\xa1tinimo transformatorius. Tokiems mikrofonams b\xc5\xabdingas nat\xc5\xabralus ir \xc5\xa1velnus garsas, ir jie da\xc5\xbenai naudojami studijose ir koncert\xc5\xb3 sal\xc4\x97se, nors ir n\xc4\x97ra patikimi.\n_START_SECTION_\nKondensatoriniai mikrofonai\n_START_PARAGRAPH_\nJie turi plok\xc5\xa1\xc4\x8di\xc4\x85j\xc4\xaf kondensatori\xc5\xb3 (garso pri\xc4\x97mimo kapsul\xc4\x99), kurio vienas elektrodas (membrana)\xc2\xa0\xe2\x80\x93 judamasis. Veikiamo garso virpesi\xc5\xb3 kondensatoriaus talpa kinta. Prie kondensatorinio mikrofono elektrod\xc5\xb3 prijungiama nuolatin\xc4\x97 \xc4\xaftampa, kad b\xc5\xabt\xc5\xb3 galima kondensatoriaus talpos kitim\xc4\x85 paversti kintam\xc4\x85ja garsinio da\xc5\xbenio srove. Garso pri\xc4\x97mimo kapsul\xc4\x97s vienas (judamasis) elektrodas yra i\xc5\xa1 metalin\xc4\x97s folijos arba ir plonos metalizuotos polimerin\xc4\x97s pl\xc4\x97vel\xc4\x97s. Kitas kapsul\xc4\x97s elektrodas\xc2\xa0\xe2\x80\x93 masyvi metalin\xc4\x97 plok\xc5\xa1tel\xc4\x97 (baz\xc4\x97). Atstumas tarp elektrod\xc5\xb3 20\xc2\xa0\xe2\x80\x93 40 2 \xce\xbcm. Pastaruoju metu baz\xc4\x97 gaminama i\xc5\xa1 \xc4\xafvairiausi\xc5\xb3 med\xc5\xbeiag\xc5\xb3 su metalizuotu pavir\xc5\xa1iumi, atgr\xc4\x99\xc5\xbetu \xc4\xaf membran\xc4\x85. baz\xc4\x97je po membrana yra skyl\xc4\x97s; nuo j\xc5\xb3 priklauso membranos slopinimas, taigi ir kapsul\xc4\x97s da\xc5\xbenin\xc4\x97 charakteristika._NEWLINE_\xc4\xae maitinimo grandin\xc4\x99 nuosekliai su mikrofonu jungiamas apkrovos rezistorius. Veikiamos garso virpesi\xc5\xb3 kapsul\xc4\x97s kondensatoriaus talpa suma\xc5\xbe\xc4\x97ja, t. y. jo elektroduose suma\xc5\xbe\xc4\x97ja kr\xc5\xabvi\xc5\xb3, ir atvirk\xc5\xa1\xc4\x8diai,\xc2\xa0\xe2\x80\x93 talpai padid\xc4\x97jus, kr\xc5\xabvi\xc5\xb3 padaug\xc4\x97ja. Kr\xc5\xabviams kintant, grandin\xc4\x97je teka kintamoji srov\xc4\x97, o apkrovos rezistoriuje atsiranda kintamoji \xc4\xaftampa, kuri toliau paduodama \xc4\xaf mikrofono stiprintuvo \xc4\xaf\xc4\x97jim\xc4\x85. Mikrofono kapsul\xc4\x97s talpa lygi nuo keleto iki keli\xc5\xb3 de\xc5\xa1im\xc4\x8di\xc5\xb3 pikofarad\xc5\xb3, o darbo da\xc5\xbeni\xc5\xb3 diapazonas nuo 20\xc2\xa0\xe2\x80\x93 30 Hz iki 20\xc2\xa0\xe2\x80\x93 50 kHz. Baz\xc4\x97je esan\xc4\x8dios skyl\xc4\x97s netrukdo patekti garso bangoms i\xc5\xa1 abiej\xc5\xb3 membranos pusi\xc5\xb3, tod\xc4\x97l mikrofonas priima garso bangas kryptingai._NEWLINE_Kondensatoriniai mikrofonai jautr\xc5\xabs, jautrio da\xc5\xbenin\xc4\x97 charakteristika tolygi, platus darbo da\xc5\xbeni\xc5\xb3 diapazonas. Ta\xc4\x8diau reikalingas papildomas gana auk\xc5\xa1tos \xc4\xaftampos \xc5\xa1altinis (daugeliui mikrofon\xc5\xb3 48 V).\n_START_SECTION_\nElektretiniai mikrofonai\n_START_PARAGRAPH_\n\xc5\xa0ie mikrofonai veikia be poliarizacijos \xc4\xaftampos. Vienas tokio mikrofono elektrodas padengiamas elektretu su pastoviu elektros kr\xc5\xabviu, kuris sukuria lauk\xc4\x85, atitinkant\xc4\xaf iki 100 V poliarizacijos \xc4\xaftamp\xc4\x85. Kr\xc5\xabvis i\xc5\xa1lieka apie 30 met\xc5\xb3. Elektretiniai mikrofonai pigesni u\xc5\xbe paprastus kondensatorinius ir gali b\xc5\xabti pla\xc4\x8diai naudojami buitiniuose magnetofonuose. Pagal konstrukcij\xc4\x85 kondensatoriniai mikrofonai gali b\xc5\xabti nekryptiniai, vienos krypties ir dviej\xc5\xb3 kryp\xc4\x8di\xc5\xb3.\n_START_SECTION_\nGarsiakalbis vietoje mikrofono\n_START_PARAGRAPH_\nGarsiakalbis pakei\xc4\x8dia kintamosios srov\xc4\x97s energij\xc4\x85 garso bang\xc5\xb3 energija. D\xc4\x97ka to, kad \xc4\xafprastini\xc5\xb3 garsiakalbi\xc5\xb3 konstrukcija yra labai pana\xc5\xa1i \xc4\xaf dinamini\xc5\xb3 mikrofon\xc5\xb3 konstrukcij\xc4\x85, juos galima panaudoti kaip mikrofonus. Ta\xc4\x8diau tokiu atveju gaunama da\xc5\xbenin\xc4\x97 charakteristika, jautris ir garso atk\xc5\xabrimo kokyb\xc4\x97 yra itin prasti.'